**Ek het ‘n huisie by die see - H.A. Fagan**

Ek het ‘n huisie by die see. Dis nag

Ek hoor aaneen, aaneen die golwe slaan

teenaan die rots waarop my huisie staan

met al die oseaan se woeste krag.

Ek hoor die winde huil – ‘n kreun, ‘n klag,

soos van verlore siele in hul nood

al dwalend, klagend, wat in graf en dood

geen rus kon vind nie, maar nog soek en smag.

My vuurtjie brand, my kersie gee sy lig.

Ek hoor dan maar hoe loei die storm daarbuite,

ek hoor hoe ruk die winde aan my ruite;

hierbinne is dit veilig, warm en dig.

Kom nag, kom weer en wind, kom oseaan –

Dit is die rots waarop my huisie staan.